CELEX: 32022R0749
Language: hr
Date: 2022-02-08 00:00:00
Title: Delegirana uredba Komisije (EU) 2022/749 оd 8. veljače 2022. o izmjeni regulatornih tehničkih standarda iz Delegirane uredbe (EU) 2017/2417 zbog prelaska na nove referentne vrijednosti u određenim ugovorima o OTC izvedenicama (Tekst značajan za EGP)

17.5.2022   
               
               
                  HR
               
               
                  Službeni list Europske unije
               
               
                  L 138/4
               
            
         DELEGIRANA UREDBA KOMISIJE (EU) 2022/749
         оd 8. veljače 2022.
         o izmjeni regulatornih tehničkih standarda iz Delegirane uredbe (EU) 2017/2417 zbog prelaska na nove referentne vrijednosti u određenim ugovorima o OTC izvedenicama
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (1), a posebno njezin članak 32. stavak 1.,
         budući da:
         
                     (1)
                  
                  
                     U Delegiranoj uredbi Komisije (EU) 2017/2417 (2) navode se, među ostalim, razredi neuvrštenih (OTC) izvedenica denominiranih u eurima (EUR), funtama sterlinga (GBP) i američkim dolarima (USD) koje podliježu obvezi trgovanja iz članka 28. Uredbe (EU) br. 600/2014. Razredi denominirani u GBP i USD temelje se na referentnim vrijednostima londonske međubankovne ponudbene kamatne stope (engl. London Inter-Bank Offered Rate, LIBOR).
                  
               
                     (2)
                  
                  
                     Uprava za referentne vrijednosti ICE (engl. ICE Benchmark Administration, IBA), administrator LIBOR-a, najavila je da objava dospijeća LIBOR-a za GBP i JPY prestaje krajem 2021., a objava određenih dospijeća LIBOR-a za USD prestaje u lipnju 2023. Tijelo za financijsko poslovanje Ujedinjene Kraljevine (engl. Financial Conduct Authority) potvrdilo je 5. ožujka 2021. da svi administratori prestaju pružati LIBOR za sva dospijeća ili da on više neće biti reprezentativan. Osim toga, Komisija, Europska središnja banka (ESB) u svojstvu tijela za nadzor banaka (ESB-ov nadzor banaka), Europsko nadzorno tijelo za bankarstvo (EBA) i Europsko nadzorno tijelo za vrijednosne papire i tržišta kapitala (ESMA) objavili su zajedničku izjavu u kojoj snažno potiču druge ugovorne strane da čim prije, a u svakom slučaju do 31. prosinca 2021., u novim ugovorima kao referentnu stopu prestanu upotrebljavati sva dospijeća LIBOR-a, među ostalim za USD.
                  
               
                     (3)
                  
                  
                     Nakon 31. prosinca 2021. druge ugovorne strane više ne mogu sklapati ugovore o OTC kamatnim izvedenicama koje se temelje na LIBOR-u za GBP jer je ta referentna vrijednost prestala postojati i od njih se očekuje da više ne sklapaju ugovore o OTC kamatnim izvedenicama koje se temelje na LIBOR-u za USD. Stoga se očekuje da preostalog volumena trgovanja tim izvedenicama neće biti ili će ga biti vrlo malo, kao i njihove likvidnosti. Isto vrijedi i za volumen trgovanja tim izvedenicama koje će poravnavati iste središnje druge ugovorne strane ili će se njima trgovati na mjestima trgovanja, a smanjenje volumena ili likvidnosti očekuje se za izvedenice koje se temelje na LIBOR-u za USD. Ta događanja opravdavaju promjenu područja primjene obveze poravnanja i naknadnu izmjenu Delegirane uredbe Komisije (EU) 2015/2205 (3)kojom se iz područja primjene obveze poravnanja isključuju izvedenice koje se temelje na LIBOR za GBP i LIBOR za USD. Stoga razredi izvedenica koji su trenutačno obuhvaćeni područjem primjene obveze trgovanja izvedenicama koje se temelje na LIBOR-u za GBP ili USD više neće ispunjavati uvjet iz članka 32. stavka 1. Uredbe (EU) br. 600/2014 za primjenu obveze trgovanja na izvedenice od 3. siječnja 2022. Stoga je te razrede izvedenica potrebno isključiti iz područja primjene obveze trgovanja.
                  
               
                     (4)
                  
                  
                     Budući da je planirani prestanak LIBOR-a za GBP određen za kraj 2021., a Komisija, ESB-ov nadzor banaka, ESMA i EBA kao regulatori očekuju da druge ugovorne strane čim prije, a u svakom slučaju do 31. prosinca 2021., prestanu upotrebljavati sva dospijeća LIBOR-a kao referentnu stopu u novim ugovorima, očekuje se brz prelazak s kamatnih izvedenica koje se temelje na LIBOR-u. Umjesto toga, očekuje se da druge ugovorne strane nakon 31. prosinca 2021. počnu trgovati drugim OTC kamatnim izvedenicama, a posebno OTC kamatnim izvedenicama koje se temelje na nerizičnim stopama za GBP ili USD. Stoga bi ova Uredba trebala nakon objave stupiti na snagu bez odgode.
                  
               
                     (5)
                  
                  
                     Delegiranu uredbu (EU) 2017/2417 trebalo bi stoga na odgovarajući način izmijeniti.
                  
               
                     (6)
                  
                  
                     Ova Uredba temelji se na nacrtu regulatornih tehničkih standarda koji je Europsko nadzorno tijelo za vrijednosne papire i tržišta kapitala (ESMA) dostavilo Komisiji.
                  
               
                     (7)
                  
                  
                     ESMA je provela otvorena javna savjetovanja o nacrtu regulatornih tehničkih standarda na kojem se temelji ova Uredba, analizirala je moguće povezane troškove i koristi te zatražila mišljenje Interesne skupine za vrijednosne papire i tržišta kapitala osnovane člankom 37. Uredbe (EU) br. 1095/2010 Europskog parlamenta i Vijeća (4),
                  
               DONIJELA JE OVU UREDBU:
         
            Članak 1.
            Izmjena Delegirane uredbe (EU) 2017/2417
            U Prilogu Delegiranoj uredbi (EU) 2017/2417, tablice 2 i 3 brišu se.
         
         
            Članak 2.
            Stupanje na snagu
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 8. veljače 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 173, 12.6.2014., str. 84.
         
         
            (2)  Delegirana uredba Komisije (EU) 2017/2417 od 17. studenoga 2017. o dopuni Uredbe (EU) br. 600/2014 Europskog parlamenta i Vijeća o tržištima financijskih instrumenata u pogledu regulatornih tehničkih standarda o obvezi trgovanja za određene izvedenice (SL L 343, 22.12.2017., str. 48.).
         
            (3)  Delegirana uredba Komisije (EU) 2015/2205 оd 6. kolovoza 2015. o dopuni Uredbe (EU) br. 648/2012 Europskog parlamenta i Vijeća u pogledu regulatornih tehničkih standarda za obvezu poravnanja (SL L 314, 1.12.2015., str. 13.).
         
            (4)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).